עולים חדשים מארה"ב. ארכיון (צילום: שאול גולן)

מאז קום המדינה עלו לישראל כ-3.2 מיליון עולים, כ-43% מתוכם מאז שנת 1990. כך עולה מנתונים שמפרסמת היום (ג') הלשכה המרכזית לסטטיסטיקה. בשנה האחרונה נרשמה ירידה במספר העולים בהשוואה לשנה הקודמת: בשנת 2016 הגיעו לארץ 25,977 עולים בהשוואה ל-27,908 עולים בשנת 2015 – ירידה של שבעה אחוזים. הירידה המשמעותית ביותר נרשמה בקרבי העולים מצרפת - ירידה של 36 אחוזים במספר העולים.

עם זאת, מהנתונים עולה כי מספר העולים שהגיעו בשנת 2016 היה קרוב להיקף העלייה שנרשם בשנת 2014 - 24,120 עולים, והיה גבוה מהיקף העלייה בשנת 2013 - 16,884 עולים.

ב-2016, שיעור העולים היה 3.0 עולים ל-1,000 תושבים באוכלוסייה, לעומת שיעור של 3.3 עולים ב-2015. רמה דומה נרשמה משנת 2014. לשם השווואה, שיעור העלייה הממוצע בתקופת העלייה ההמונית בשנים 2001-1990 עמד על 17 עולים ל-1,000 תושבים בשנה.

באותה השנה, מספר העולים הרב ביותר הגיע מרוסיה (27% מסך העולים ב-2016), אחריה אוקראינה (23%), צרפת (17%) וארצות הברית (11%). במספר העולים מצרפת נרשמה ירידה גדולה יחסית (36%-) ומאוקראינה חלה ירידה קטנה יותר (12%-) בהשוואה למספרם בשנה הקודמת.

גם בשנת 2016 המשיכה העלייה להיות מורכבת מרוב של נשים (51%). יחס גברים לנשים היה: 945 גברים ל-1,000 נשים. הגיל החציוני של הנשים היה מעט גבוה משל הגברים (33.0 שנים ו-32.4 שנים, בהתאמה).

מפת ההשתקעות הראשונה של העולים בשנת 2016 דומה לזו של השנתיים הקודמות. במחוז המרכז נקלט מספר העולים הגבוה ביותר בשנת 2016. אחריו היו מחוז תל אביב (שבו נקלטו בעיקר עולים מרוסיה ומאוקראינה), מחוז הדרום (בעיקר מרוסיה ומאוקראינה), מחוז ירושלים (בעיקר מארה"ב ומצרפת), מחוז חיפה (בעיקר מרוסיה ומאוקראינה), מחוז הצפון (בעיקר מרוסיה ומאוקראינה), ואזור יהודה והשומרון (בעיקר מארה"ב, מרוסיה ומאוקראינה).

סקירה של בחירת יישוב המגורים הראשון של העולים בישראל מראה כי מרבית העולים מעדיפים להשתקע בערים הגדולות, שבהן כנראה כבר נמצאים קרובי משפחה או שבהן קיימות קהילות ותיקות יותר מארץ מוצאם. מתוך סך העולים שהגיעו בשנת 2016 ירושלים קלטה את מספר העולים הגדול ביותר (12% מסך העולים), אחריה היו תל אביב-יפו (11%), נתניה (9%), חיפה (8%), אשדוד ובת ים (5% כל אחת) ורעננה (3%).

העלייה בשנת 2016, כמו בשנים שקדמו לה, הייתה מאופיינת באחוז גבוה יחסית של בעלי משלח יד אקדמי טרם העלייה לישראל. מקרב העולים שידוע משלח היד שלהם בחו"ל טרם העלייה, ל-67% היה משלח יד אקדמי, כאשר 10% היו בעלי משלח יד של הנדסאים, טכנאים, סוכנים ובעלי משלח יד נלווה ו-7% היו בעלי משלח יד של עובדי מכירות ושירותים.

רמת ההשכלה של העולים שהגיעו בשנת 2015 גבוהה יחסית - 72% מהם היו בעלי 13 שנות לימוד ומעלה, מחציתם (כ-52%) למדו 16 שנות לימוד ומעלה.